পাবনা, ২৫ জুন (শীর্ষ নিউজ ডটকম): পাবনার ঈশ্বরদীর সাঁড়া  ইউনিয়নের আড়মবাড়িয়া উচ্চ ও প্রাথমিক বিদ্যালয়ের সম্মুখ মাঠে বালু স্তুপ করে রাখায় শিক্ষার্থীদের চরম দুর্ভোগ পোহাতে হচ্ছে। বালুর স্তুপের মালিক ক্ষমতাসীন দলের হওয়ায় স্থানীয় জনসাধারণ এবং বিদ্যালয়ের পক্ষ থেকে কেউ প্রতিবাদ করলে তাদের শারীরিকভাবে লাঞ্ছিত করা হয় বলে অভিযোগ পাওয়া গেছে। আজ শনিবার সরেজমিন গিয়ে এমন চিত্র দেখা যায়।  খোঁজ নিয়ে জানা যায়, সাঁড়া পদ্মা নদীর তীর ঘেঁষে আড়মবাড়িয়া উচ্চ ও প্রাথমিক বিদ্যালয় মাঠে ৫০ থেকে ৬০ ফুট ঊঁচু করে বালু রেখে ব্যবসা করছেন সাঁড়া ইউনিয়ন পরিষদের প্রভাবশালী চেয়ারম্যান ও ইউনিয়ন  আওয়ামী লীগের সাধারণ সম্পাদক সাহাবুল আলম সরদার। সে পাবনার ঈশ্বরদী-আটঘরিয়া আসনের সাংসদ সদস্য শামসুর রহমান শরীফ ডিলুর ধর্ম ছেলে বলে এলাকায় পরিচিত। তার সাথে তার ভাই শাজাহান আলী ছানা সরদার ও এমদাদুল হক রানা সরদারসহ তার পরিবারের সদস্যরাও এ বালুর ব্যবসা করছেন।